מדינת ישראל שואפת לצמצם נסועה אך ממשיכה לעודד אותה

הנזק הכלכלי הנגרם למשק הישראלי ע"י סקטור התחבורה מוערך כיום בכ-80 מיליארד ₪ בשנה. חלק גדול מהנזק מיוחס לשימוש נרחב בכלי רכב פרטיים הגורם לבעיות גודש, תאונות דרכים וחנייה. מעבר לנזקים המקומיים, גזי החממה הנפלטים מרכבים נחשבים רכיב מרכזי בהיווצרות משבר האקלים. בעוד המדינה משקיעה משאבים רבים בצמצום פליטת גזי חממה ובהקלת הגודש הכבישים, היא ממשיכה להעסיק את עובדיה בהסכמי השכר המתגמלים ומעודדים שימוש ברכב פרטי.

כחצי מיליון עובדים מועסקים כיום במגזר הציבורי, הכולל משרדי ממשלה, רשויות מקומיות, רשויות ממשלתיות ועוד. מרביתם כפופים להסכמי שכר המעודדים שימוש ברכב פרטי ע"י הטבות כמו החזר הוצאות המותנה בבעלות על רכב וחנייה על חשבון המעסיק. במצב זה, המדינה כמעסיק גורמת נזק למשק הישראלי ומקשה על השגת יעד הממשלה (לפי החלטת ממשלה מס' 542) להפחית את הנסועה ברכב פרטי ב-20% עד שנת 2030.

בימים אלו עומל המשרד להגנת הסביבה על קידום תוכנית שבאה לתקן עיוות זה. התוכנית בנויה משישה צעדים הבאים לתקן את העיוותים הקיימים בהסכמי השכר ואף מציעים חלופות נגישות לעובדים:

להלן פירוט הצעדים:

1. **הרחבת החזר אחזקת רכב** להחזר נסיעות שאינו כרוך בהחזקת רכב בפועל.
2. אפשרות **להמיר את פדיון חניה** בפיצוי כספי כמרכיב שכר.
3. **עידוד נסיעה משותפת** ע"י הקצאת 10% ממקומות החנייה למגיעים בנסיעות משותפות ומתן שירות נסיעות חירום למגיעים בנסיעות משותפות.
4. מתן **אפשרות** **לעבודה מרחוק** באופן חלקי על מנת לחסוך נסיעות למקום העבודה.
5. הפעלת **מערכי הסעות למרכזי תעסוקה** גדולים שאינם סמוכים למרכז תחבורה.
6. **עידוד הנסיעה באופניים** ע"י הוספת מתקני עגינה, שקעים לטעינה, מקלחות ותאי אחסון. בנוסף, אספקת אופניי איגום חשמליים לנסיעות קצרות למטרות עבודה.

ניתוח סביבתי כלכלי שהמשרד ערך על בסיס הניסיון בישראל ובעולם מראה כי יישום התוכנית יכול לחסוך בישראל כ-1.2 מיליארד ק"מ של נסועה פרטית בשנה, אם תופעל על כלל המגזר הציבורי. צמצום הנסועה צפוי לחסוך למשק כ-5 מיליארד ₪ בשנה בעלויות חיצוניות מזיהום אוויר, גודש, רעש ותאונות דרכים. בנוסף, התוכנית פועלת לטובת העובדים בכך שהיא חוסכת להם הוצאות נסיעה, מאפשרת קבלת תוספת הכנסה תמורת וויתור על חנייה ומצמצת את זמן ההתניידות לעבודה וחזרה.